## La Fe incorpora en les colonoscòpies dispositius d'intel·ligència artificial per a optimitzar la precisió a l'hora de detectar lesions

*** Els equipaments identifiquen i marquen de manera automàtica i en temps real pòlips colorectals de qualsevol grandària i forma**

La unitat d'Endoscòpia Digestiva de l'Hospital Universitari i Politècnic La Fe de València ha incorporat la intel·ligència artificial per a optimitzar la detenció precoç de càncer i altres lesions en el còlon.

L'equip que lidera Vicente Pons Beltrán fa un any que treballa amb mòduls d'endoscòpia intel·ligent que han incrementat la precisió en la detecció de possibles lesions. Diversos estudis sobre esta tecnologia mostren que l'augment de la detecció de lesions pot ser de fins al 40 % en el cas d'endoscopistes menys experts.

Durant les colonoscòpies, estos equipaments d'intel·ligència artificial donen suport al gastroenteròleg/òloga, amb independència de l'experiència que ell acumule, perquè detecten de manera automàtica, i en temps real, pòlips colorectals de qualsevol grandària i forma. A més, un dels sistemes pot ajudar a predir de quin tipus de lesió es tracta.

“Servixen, com un segon observador, com un sistema de confirmació diagnòstica per als i les professionals més experimentats, la qual cosa és reconfortant. D'altra banda, són un mecanisme de suport per a endoscopistes amb menys hores d'entrenament”, ha explicat el cap de secció de la Unitat d'Endoscòpia Digestiva de La Fe.

**Més de 100 colonoscòpies**

Durant el primer any, el sistema d'intel·ligència artificial enfocat a la caracterització s'ha usat en més de 100 colonoscòpies, amb un balanç positiu ja que ha permés augmentar la seguretat diagnòstica especialment en lesions molt xicotetes.

Ara bé, Vicente Pons ha afegit que és important “continuar ampliant les bases d'imatges que s'empren per a entrenar als dispositius i, d'esta manera, perfeccionar al màxim el reconeixement de lesions, especialment les de menor grandària, i la seua classificació”.

En este sentit, els equipaments incorporats en La Fe empren algoritmes d'aprenentatge autònom que les mateixes companyies que els han desenvolupats s'encarreguen d'entrenar. Eixa millora contínua permet afinar cada vegada més a l'hora d'alertar l'endoscopista en temps real quan es visualitza en pantalla una sospita de lesió de còlon.

“La intel·ligència artificial és una eina clau en la transformació del sector salut, per això, a La Fe apostem per ella tant en investigació com en la pràctica clínica. Ben usada, beneficia no solament els i les professionals sanitaris i pacients, sinó també el mateix sistema sanitari perquè contribuïx en l'optimització de processos i recursos”, segons el gerent del departament de salut València La Fe, José Luis Poveda.

Fecha: 23/09/2023